kardosdrur/scandi-wiki huggingface dataset:
Thomas Greiner

Thomas Greiner (født 3. maj 1963 i Dresden) er en tysk tidligere roer, olympisk guldvinder og firedobbelt verdensmester.

Karriere

Roning 
Sin første internationale medalje opnåede Greiner i dobbeltfireren, da han var med til at vinde bronze for DDR ved junior-VM i 1980. Året efter blev han juniorverdensmester i dobbeltsculler, hvorpå han som senior i 1982 kom over i fireren uden styrmand og dette år var med til at blive verdensmester. I 1983 blev han verdensmester i toer med styrmand, men han fik ikke lejlighed til at stille op til OL 1984, som DDR i lighed med flere andre østeuropæiske nationer boykottede.

I 1985 roede han firer uden styrmand og var med til at vinde VM-bronze dette år, mens han i 1986 hentede en tilsvarende medalje, men nu i toer med styrmand. I 1987 var han tilbage i firer uden styrmand og her med til at vinde VM-guld.

Ved OL 1988 i Seoul sendte DDR næsten samme besætning, som havde vundet verdensmesterskabet året forinden, og de vandt da også komfortabelt deres indledende heat og deres semifinale. I finalen var de fortsat overlegne og vandt med et forspring på to et halvt sekund ned til USA på andenpladsen, mens Vesttyskland vandt bronze. De østtyske guldvindere var foruden Greiner Roland Schröder, Ralf Brudel og Olaf Förster.

Greiner fortsatte  yderligere et par sæsoner i fireren uden styrmand og var dermed med til at hente endnu et verdensmesterskab i 1989 samt en VM-bronze i 1990. Han vandt desuden tre østtyske mesterskaber i otteren i henholdsvis 1985, 1987 og 1988.

Videre karriere 
I 1990 bestod han eksamen som rodommer i det forenede Tyskland, og i 2005 blev han international rodommer. Af profession var han uddannet revisor og skatterådgiver.

OL-medaljer 
 1988:  Guld i firer uden styrmand

Referencer

Eksterne henvisninger 

Roere fra Tyskland
Personer fra Dresden
Deltagere for DDR ved sommer-OL 1988
Olympiske mestre fra DDR
Les O'Connell

Leslie James "Les" O'Connell (født 23. maj 1958 i Timaru, New Zealand) er en newzealandsk tidligere roer, olympisk guldvinder og dobbelt verdensmester.

O'Connell vandt en guldmedalje ved OL 1984 i Los Angeles i disciplinen firer uden styrmand sammen med Shane O'Brien, Conrad Robertson og Keith Trask. I finalen henviste newzealænderne USA og Danmark til henholdsvis sølv- og bronzemedaljerne. Det var det eneste OL han deltog i.

O'Connell vandt desuden to VM-guldmedaljer, en i otter i 1982 og en i firer med styrmand i 1983.

OL-medaljer 
 1984:  Guld i firer uden styrmand

Referencer

Eksterne henvisninger 

Roere fra New Zealand
Shane O'Brien

Shane Joseph O'Brien (født 27. september 1960 i Auckland, New Zealand) er en newzealandsk tidligere roer og olympisk guldvinder.

O'Brien vandt en guldmedalje ved OL 1984 i Los Angeles i disciplinen firer uden styrmand sammen med Les O'Connell, Conrad Robertson og Keith Trask. I finalen henviste newzealænderne USA og Danmark til henholdsvis sølv- og bronzemedaljerne. Det var det eneste OL han deltog i.

O'Brien vandt desuden to VM-medaljer, en sølvmedalje i firer uden styrmand og en bronzemedalje i otter, begge ved VM 1986.

OL-medaljer 
 1984:  Guld i firer uden styrmand

Referencer

Eksterne henvisninger 

Roere fra New Zealand
Personer fra Auckland
Conrad Robertson

Conrad Christian Robertson (født 27. september 1957 i Auckland, New Zealand) er en newzealandsk tidligere roer og olympisk guldvinder.

Robertson vandt en guldmedalje ved OL 1984 i Los Angeles i disciplinen firer uden styrmand sammen med Les O'Connell, Shane O'Brien og Keith Trask. I finalen henviste newzealænderne USA og Danmark til henholdsvis sølv- og bronzemedaljerne. Det var det eneste OL han deltog i.

Robertson vandt desuden to VM-medaljer, en sølvmedalje i otter i 1979 og en guldmedalje i firer uden styrmand i 1983.

OL-medaljer 
 1984:  Guld i firer uden styrmand

Referencer

Eksterne henvisninger 

Roere fra New Zealand
Personer fra Auckland
Keith Trask

Keith Charles Trask (født 27. november 1960 i Hastings, New Zealand) er en newzealandsk tidligere roer og olympisk guldvinder.

Trask vandt en guldmedalje ved OL 1984 i Los Angeles i disciplinen firer uden styrmand sammen med Les O'Connell, Shane O'Brien og Conrad Robertson. I finalen henviste newzealænderne USA og Danmark til henholdsvis sølv- og bronzemedaljerne. Det var det eneste OL han deltog i.

Trask vandt desuden en VM-guldmedalje i firer uden styrmand i 1983.

OL-medaljer 
 1984:  Guld i firer uden styrmand

Referencer

Eksterne henvisninger 

Roere fra New Zealand
Jürgen Thiele

Jürgen Thiele (født 8. august 1959 i Altenburg) er en tysk tidligere roer og olympisk guldvinder.

Karriere

Roning 
Thieles første store internationale resultater opnåede han i firer uden styrmand, hvor han i 1976 var med til at vinde junior-VM for DDR, mens det året efter blev til sølvmedaljer ved junior-VM.

Østtyskerne havde domineret firer med styrmand på seniorniveau i slutningen af 1970'erne og var derfor store favoritter ved OL 1980 i Moskva. Her kom Thiele med i stedet for Wolfgang Mager, men ellers bestod besætningen af verdensmestrene fra 1979: Andreas Decker, Siegfried Brietzke og Stefan Semmler. Med sikker sejr i indledende heat kvalificerede de sig direkte til finalen, og her var østtyskerne igen overlegne og vandt med mere end tre sekunders forspring til Sovjetunionen på andenpladsen, mens Storbritannien vandt bronze.

Han kom senere med i otteren og var med til at blive nummer fire ved VM 1981, og i 1983 opnåede han samme resultat i fireren uden styrmand. Han blev desuden østtysk mester i fireren i 1983.

Senere karriere 
Thiele var udlært elektromekaniker og arbejdede ved Leipzig hovedbanegård indtil den tyske genforening. Han blev senere ansat ved Technischer Überwachungsverein (TÜV) i Leipzig.

OL-medaljer 
 1980:  Guld i firer uden styrmand

Referencer

Eksterne henvisninger 

Roere fra Tyskland
Deltagere for DDR ved sommer-OL 1980
Olympiske mestre fra DDR
Frank Forberger

Frank Forberger (født 5. marts 1943 i Meißen, død 30. september 1998) var en tysk roer, dobbelt olympisk guldvinder og dobbelt verdensmester.

Karriere

Roning 
Forberger var en del af en stærk firer uden styrmand fra SC Einheit Dresden, der i en årrække var ubesejret på den internationale roscene. Sammen med Frank Rühle, Dieter Schubert og Dieter Grahn vandt han sin første internationale titel for DDR i 1966, da det blev til VM-guld, hvilket blev fulgt op med EM-guld året efter.

Deres første OL var i 1968 i Mexico City, hvor de var storfavoritter. De vandt ikke overraskende deres indledende heat, og i finalen var de næsten to et halvt sekund foran nærmeste konkurrenter, som var Ungarn, mens Italien vandt bronze. Ved disse lege var Schubert den østtyske flagbærer ved afslutningsceremonien.

I 1969 roede Forberger sammen med Grahn toer uden styrmand og vandt her EM-sølv. Fireren blev derpå verdensmestre i 1970 og europamestre i 1971.

Ved OL 1972 var de igen store favoritter. De vandt da også deres indledende heat, selv om de ikke havde hurtigste tid, og i semifinalen blev de besejret af New Zealand. I finalen satte de dog streg under deres klasse og vandt endnu en guldmedalje, mens New Zealand sikrede sig sølvet og Vesttyskland bronzen.

Derudover vandt Dresden-fireren seks østtyske mesterskaber (1965-1968 og 1970-1971), og Forberger og Grahn vandt tilsvarende i toer uden styrmand i 1969.

OL-medaljer 
 1968:  Guld i firer uden styrmand
 1972:  Guld i firer uden styrmand

Referencer

Eksterne henvisninger 

Roere fra Tyskland
Deltagere for DDR ved sommer-OL 1968
Deltagere for DDR ved sommer-OL 1972
Olympiske mestre fra DDR
Frank Rühle

Frank Rühle (født 5. marts 1944 i Dohna) er en tysk tidligere roer, dobbelt olympisk guldvinder og dobbelt verdensmester.

Karriere

Roning 
Rühle var en del af en stærk firer uden styrmand fra SC Einheit Dresden, der i en årrække var ubesejret på den internationale roscene. Sammen med Dieter Schubert, Frank Forberger og Dieter Grahn vandt han sin første internationale titel for DDR i 1966, da det blev til VM-guld, hvilket blev fulgt op med EM-guld året efter.

Deres første OL var i 1968 i Mexico City, hvor de var storfavoritter. De vandt ikke overraskende deres indledende heat, og i finalen var de næsten to et halvt sekund foran nærmeste konkurrenter, som var Ungarn, mens Italien vandt bronze. Ved disse lege var Schubert den østtyske flagbærer ved afslutningsceremonien.

De blev derpå verdensmestre i 1970 og europamestre i 1971.

Ved OL 1972 var de igen store favoritter. De vandt da også deres indledende heat, selv om de ikke havde hurtigste tid, og i semifinalen blev de besejret af New Zealand. I finalen satte de dog streg under deres klasse og vandt endnu en guldmedalje, mens New Zealand sikrede sig sølvet og Vesttyskland bronzen.

Derudover vandt Dresden-fireren seks østtyske mesterskaber (1965-1968 og 1970-1971), og Rühle blev desuden østtysk mester i otter i 1968.

Øvrig sport 
Rühle spillede håndbold som ung, inden han satsede på roning.

Videre karriere 
Han studerede idræt ved DHfK Leipzig og blev senere forbundstræner for det østtyske roforbund. Efter den tyske genforening blev han ikke ansat i det tyske roforbund, og i stedet blev han ejer af en fabrik, der fremstillede sportsbeklædning.

OL-medaljer 
 1968:  Guld i firer uden styrmand
 1972:  Guld i firer uden styrmand

Referencer

Eksterne henvisninger 

Roere fra Tyskland
Deltagere for DDR ved sommer-OL 1968
Deltagere for DDR ved sommer-OL 1972
Olympiske mestre fra DDR
Dieter Grahn

Dieter Grahn (født 20. marts 1944 i Zobten (nuværende Sobótka i Polen)) er en tysk tidligere roer, dobbelt olympisk guldvinder og dobbelt verdensmester.

Karriere

Roning 
Forberger var en del af en stærk firer uden styrmand fra SC Einheit Dresden, der i en årrække var ubesejret på den internationale roscene. Sammen med Frank Rühle, Dieter Schubert og Dieter Grahn vandt han sin første internationale titel for DDR i 1966, da det blev til VM-guld, hvilket blev fulgt op med EM-guld året efter.

Deres første OL var i 1968 i Mexico City, hvor de var storfavoritter. De vandt ikke overraskende deres indledende heat, og i finalen var de næsten to et halvt sekund foran nærmeste konkurrenter, som var Ungarn, mens Italien vandt bronze. Ved disse lege var Schubert den østtyske flagbærer ved afslutningsceremonien.

I 1969 roede Grahn sammen med Forberger toer uden styrmand og vandt her EM-sølv. Fireren blev derpå verdensmestre i 1970 og europamestre i 1971.

Ved OL 1972 var de igen store favoritter. De vandt da også deres indledende heat, selv om de ikke havde hurtigste tid, og i semifinalen blev de besejret af New Zealand. I finalen satte de dog streg under deres klasse og vandt endnu en guldmedalje, mens New Zealand sikrede sig sølvet og Vesttyskland bronzen.

Derudover vandt Dresden-fireren seks østtyske mesterskaber (1965-1968 og 1970-1971), og Grahn og Forberger vandt tilsvarende i toer uden styrmand i 1969.

Videre karriere 
Grahn arbejdede fra 1980 som rotræner og havde stor succes med de østtyske roere indtil den tyske genforening. Han blev derpå ungdomstræner i Dortmund, og 2000-2008 trænede han den tyske otter.

OL-medaljer 
 1968:  Guld i firer uden styrmand
 1972:  Guld i firer uden styrmand

Referencer

Eksterne henvisninger 

Roere fra Tyskland
Deltagere for DDR ved sommer-OL 1968
Deltagere for DDR ved sommer-OL 1972
Olympiske mestre fra DDR
Dieter Schubert

Dieter Schubert (født 11. september 1943 i Pirna) er en tysk tidligere roer, dobbelt olympisk guldvinder og dobbelt verdensmester.

Karriere

Roning 
Schubert var en del af en stærk firer uden styrmand fra SC Einheit Dresden, der i en årrække var ubesejret på den internationale roscene. Sammen med Frank Rühle, Frank Forberger og Dieter Grahn vandt han sin første internationale titel for DDR i 1966, da det blev til VM-guld, hvilket blev fulgt op med EM-guld året efter.

Deres første OL var i 1968 i Mexico City, hvor de var storfavoritter. De vandt ikke overraskende deres indledende heat, og i finalen var de næsten to et halvt sekund foran nærmeste konkurrenter, som var Ungarn, mens Italien vandt bronze. Ved disse lege var Schubert den østtyske flagbærer ved afslutningsceremonien.

De blev derpå verdensmestre i 1970 og europamestre i 1971.

Ved OL 1972 var de igen store favoritter. De vandt da også deres indledende heat, selv om de ikke havde hurtigste tid, og i semifinalen blev de besejret af New Zealand. I finalen satte de dog streg under deres klasse og vandt endnu en guldmedalje, mens New Zealand sikrede sig sølvet og Vesttyskland bronzen.

Derudover vandt Dresden-fireren seks østtyske mesterskaber (1965-1968 og 1970-1971), og Schubert blev desuden østtysk mester i otter i 1968 og i firer med styrmand i 1969.

Øvrig sport 
Schubert havde spillet både fodbold og håndbold i sin ungdom, inden han satsede på roning.

Videre karriere 
Han var udlært montør, men studerede senere idræt ved DHfK Leipzig. Han blev derpå rotræner for kvinder og derudover idrætslærer. Efter den tyske genforening blev han forsikringsassurandør.

OL-medaljer 
 1968:  Guld i firer uden styrmand
 1972:  Guld i firer uden styrmand

Referencer

Eksterne henvisninger 

Roere fra Tyskland
Deltagere for DDR ved sommer-OL 1968
Deltagere for DDR ved sommer-OL 1972
Olympiske mestre fra DDR
Ted Nash

Theodore Allison "Ted" Nash II (født 29. oktober 1932 i Melrose, Massachusetts, USA, død 3. juli 2021) var en amerikansk roer og olympisk guldvinder.

Nash vandt guld i firer uden styrmand ved OL 1960 i Rom. Bådens øvrige besætning var Arthur Ayrault, John Sayre og Rusty Wailes. Den amerikanske båd besejrede i finalen Italien, der fik sølv, samt Sovjetunionen, der tog bronzemedaljerne. Fire år senere vandt han bronze i samme disciplin ved OL 1964 i Tokyo. Det var de eneste to udgaver af OL han deltog i.

OL-medaljer 
 1960:  Guld i firer uden styrmand
 1964:  Bronze i firer uden styrmand

Referencer

Eksterne henvisninger 

Roere fra USA
Personer fra Massachusetts
Roere ved sommer-OL 1960
Roere ved sommer-OL 1964
Olympiske medaljevindere i roning
Olympiske mestre fra USA
olympiske bronzemedaljevindere fra USA
Medaljevindere ved sommer-OL 1960
Medaljevindere ved sommer-OL 1964
John Sayre

John Sayre (født 1. april 1936 i Tacoma, Washington, USA) er en amerikansk tidligere roer og olympisk guldvinder.

Sayre vandt guld i firer uden styrmand ved OL 1960 i Rom. Bådens øvrige besætning var Arthur Ayrault, Ted Nash og Rusty Wailes. Den amerikanske båd besejrede i finalen Italien, der fik sølv, samt Sovjetunionen, der tog bronzemedaljerne. Det var de eneste olympiske lege han deltog i.

OL-medaljer 
 1960:  Guld i firer uden styrmand

Referencer

Eksterne henvisninger 

Roere fra USA
Personer fra Tacoma
Rusty Wailes

Richard "Rusty" Donald Wailes (21. marts 1936 - 11. oktober 2002) var en amerikansk roer og dobbelt olympisk guldvinder.

Wailes studerede på Yale University, hvor han var en del af den traditionsrige ro-dyst mod Harvard University.

Wailes vandt, som del af den amerikanske otter, guld ved OL 1956 i Melbourne. Ved OL 1960 i Rom sikrede han sig sin anden OL-guldmedalje, denne gang i firer uden styrmand. Bådens øvrige besætning var Arthur Ayrault, Ted Nash og John Sayre. Det var de to eneste udgaver af OL han deltog i.

OL-medaljer 
 1956:  Guld i otter
 1960:  Guld i firer uden styrmand

Referencer

Eksterne henvisninger 

Roere fra USA
Personer fra Washington
Archibald MacKinnon

Archibald MacKinnon (født 13. januar 1937 i Cranbrook) er en canadisk tidligere roer og olympisk guldvinder.

MacKinnon begyndte med at ro i otter, men som en del af denne træning blev han sammen med Lorne Loomer, Walter D'Hondt og Donald Arnold sat til at ro i firer uden styrmand, og denne besætning stillede op ved OL-udtagelsesløbene i denne bådtype. Til alles overraskelse vandt de udtagelsen og drog derpå til OL 1956 i Melbourne. Canadierne vandt både deres indledende heat og semifinalen i bedste tid, og i finalen var de overlegne og sejrede med næsten ti sekunders forspring til USA og Frankrig på henholdsvis sølv- og bronzepladserne. Det var den første canadiske OL-guldmedalje i roning nogensinde.

Det var dog fortsat otteren, der var den store plan for MacKinnon og hans kammerater. I 1958 vandt Canada i denne båd Commonwealth-mesterskabet, og de blev nummer to i det panamerikanske mesterskab i 1959. OL 1960 i Rom var MacKinnons sidste mål i otteren. Her blev det til sejr i Canadas indledende heat og dermed kvalifikation til finalen, hvor de dog ikke kunne følge med den tyske båd, der vandt med over fire sekunder til canadierne, der fik sølv, mere end tre sekunder foran Tjekkoslovakiet på tredjepladsen. Sølvmedaljen var Canadas eneste medalje ved disse olympiske lege.

Han uddannede sig som elektronikingeniør og fik en karriere, der bragte ham op som CEO i firmaet Sutterhill Capital.

OL-medaljer 
 1956:  Guld i firer uden styrmand
 1960:  Bronze i otter

Referencer

Eksterne henvisninger 

Roere fra Canada
Deltagere for Canada ved sommer-OL 1956
Deltagere for Canada ved sommer-OL 1960
Olympiske mestre fra Canada
Olympiske sølvmedaljevindere fra Canada
Lorne Loomer

Lorne Kenneth Loomer (født 11. marts 1937 i Victoria, død 1. januar 2017 smst.) var en canadisk roer og olympisk guldvinder.

Loomer begyndte at læse på University of British Columbia i 1954, og han kom hurtigt til at ro på universitetets hold, som vandt flere nationale mesterskaber. Han var reserve for holdets otter, og som en del af træningen roede han sammen med Archibald MacKinnon, Walter D'Hondt og Donald Arnold firer uden styrmand. Da de fire stillede op til udtagelsesløbene i Canada op til OL 1956 i Melbourne, vandt de noget overraskende og kom dermed med til legene. Canadierne vandt både deres indledende heat og semifinalen i bedste tid, og i finalen var de overlegne og sejrede med næsten ti sekunders forspring til USA og Frankrig på henholdsvis sølv- og bronzepladserne. Det var den første canadiske OL-guldmedalje i roning nogensinde.

I 1958 var han med i otteren, der vandt guld for Canada ved Commonwealth-mesterskabet, men han kunne ikke bevare sin plads i den store båd. I stedet kom han til at ro toer uden styrmand sammen med Keith Donald. Disse to stillede op til OL 1960 i Rom, men det var ikke nogen succes: Båden blev sidst i sit indledende heat og næstsidst i opsamlingsheatet, hvorpå de var ude af konkurrencen.

Efter OL 1960 indstillede Loomer sin aktive elitekarriere. Han grundlagde derpå roafdelingen ved University of Victoria, hvor han også virkede som træner. Han var uddannet inden for farmaci og arbejdede som apoteker fra 1967. Han var samtidig interesseret i malerkunst og arbejdede i en periode som underviser i akvarelmaling. Han er optaget i flere Halls of Fame: Canada Sports, Canadas Olympiske, British Columbias og University of Columbias, for sine ropræstationer ved OL 1956.

OL-medaljer 
 1956:  Guld i firer uden styrmand

Referencer

Eksterne henvisninger 

Roere fra Canada
Deltagere for Canada ved sommer-OL 1956
Deltagere for Canada ved sommer-OL 1960
Olympiske mestre fra Canada
Walter D'Hondt

Walter Ignace d'Hondt (født 11. september 1936 i London, England) er en engelsk-født canadisk tidligere roer og olympisk guldvinder.

D'Hondt gik oprindeligt på John Fisher School i England, og hans første sportslige interesse var atletik, især hammerkast. Som attenårig flyttede han til Canada, og han blev kort efter canadiske mester i hammerkast. Han blev derpå udtaget til Commonwealth Games, men følte ikke, at han var god nok. I stedet kastede han sig over roning, hvor han begyndte som reserve for University of British Columbias otter. Som en del af træningen til dette roede han sammen med Lorne Loomer, Archie MacKinnon og Don Arnold i firer uden styrmand. Da de fire stillede op til udtagelsesløbene i Canada op til OL 1956 i Melbourne, vandt de noget overraskende og kom dermed med til legene. Canadierne vandt både deres indledende heat og semifinalen i bedste tid, og i finalen var de overlegne og sejrede med næsten ti sekunders forspring til USA og Frankrig på henholdsvis sølv- og bronzepladserne. Det var den første canadiske OL-guldmedalje i roning nogensinde.

Resultatet var så meget mere imponerende, da det kom kun lidt over et år, efter at D'Hondt var begyndt på at ro. Det var dog fortsat otteren, der var den store plan for D'Hondt og hans kammerater. I 1958 vandt Canada i denne båd Commonwealth-mesterskabet, men D'Hondt stillede også op i fireren med styrmand og vandt her sølv. OL 1960 i Rom var Arnolds sidste mål i otteren. Her blev det til sejr i Canadas indledende heat og dermed kvalifikation til finalen, hvor de dog ikke kunne følge med den tyske båd, der vandt med over fire sekunder til canadierne, der fik sølv, mere end tre sekunder foran Tjekkoslovakiet på tredjepladsen. Sølvmedaljen var Canadas eneste medalje ved disse olympiske lege.

D'Hondt blev uddannet ingeniør og flyttede til Seattle i USA, hvor han arbejdede hos Boeing. Han er optaget i flere Halls of Fame: Canada Sports, Canadas Olympiske, British Columbias og University of Columbias, for sine ropræstationer, i nogle af dem for både præstationen ved OL 1956 og ved OL 1960.

OL-medaljer 
 1956:  Guld i firer uden styrmand
 1960:  Bronze i otter

Referencer

Eksterne henvisninger 

Roere fra Canada
Deltagere for Canada ved sommer-OL 1956
Deltagere for Canada ved sommer-OL 1960
Olympiske mestre fra Canada
Olympiske sølvmedaljevindere fra Canada
Donald Arnold

Donald "Don" Arnold (født 14. juli 1935 i Kelowna, død den 27. juni 2021) var en canadisk roer og olympisk guldvinder.

Arnold begyndte sin karriere som reserve ved University of British Columbias otter i midten af 1950'erne. Som en del af træningen til dette roede han sammen med Lorne Loomer, Archibald MacKinnon og Walter D'Hondt i firer uden styrmand. Da de fire stillede op til udtagelsesløbene i Canada op til OL 1956 i Melbourne, vandt de noget overraskende og kom dermed med til legene. Canadierne vandt både deres indledende heat og semifinalen i bedste tid, og i finalen var de overlegne og sejrede med næsten ti sekunders forspring til USA og Frankrig på henholdsvis sølv- og bronzepladserne. Det var den første canadiske OL-guldmedalje i roning nogensinde.

Det var dog fortsat otteren, der var den store plan for Arnold og hans kammerater. I 1958 vandt Canada i denne båd Commonwealth-mesterskabet, men Arnold stillede også op i fireren med styrmand og vandt her sølv. OL 1960 i Rom var Arnolds sidste mål i otteren. Her blev det til sejr i Canadas indledende heat og dermed kvalifikation til finalen, hvor de dog ikke kunne følge med den tyske båd, der vandt med over fire sekunder til canadierne, der fik sølv, mere end tre sekunder foran Tjekkoslovakiet på tredjepladsen. Sølvmedaljen var Canadas eneste medalje ved disse olympiske lege.

Arnold dimitterede fra University of British Columbia i 1962, og senere tog han en Ph.D. i rekreativt udendørsliv og ressourcestyring fra University of Indiana Bloomington. Han er optaget i flere Halls of Fame: Canada Sports, Canadas Olympiske, British Columbias og University of Columbias, for sine ropræstationer, i nogle af dem for både præstationen ved OL 1956 og ved OL 1960.

OL-medaljer 
 1956:  Guld i firer uden styrmand
 1960:  Bronze i otter

Referencer

Eksterne henvisninger 

Roere fra Canada
Deltagere for Canada ved sommer-OL 1956
Deltagere for Canada ved sommer-OL 1960
Olympiske mestre fra Canada
Olympiske sølvmedaljevindere fra Canada
Duje Bonačić

Duje Bonačić (født 10. april 1929 i Split, Jugoslavien, død 24. januar 2020) var en kroatisk roer og olympisk guldvinder.

Bonačić vandt en guldmedalje for Jugoslavien ved OL 1952 i Helsinki i disciplinen firer uden styrmand sammen med Velimir Valenta, Mate Trojanović og Petar Šegvić. I finalen henviste jugoslaverne Frankrig og Finland til henholdsvis sølv- og bronzemedaljerne. Det var den eneste udgave af OL han deltog i.

OL-medaljer 
 1952:  Guld i firer uden styrmand

Referencer

Eksterne henvisninger 

Roere fra Jugoslavien
Roere fra Kroatien
Personer fra Split
Olympiske medaljevindere i roning 
Olympiske mestre fra Kroatien 
Medaljevindere ved sommer-OL 1952